《和王文州梅花韵》
宋代·王炎

何处东风发春早，先傍梅花试天巧。
新阳一点破雪霜，春意将回可前料。
天公乞我人日晴，新年屈指将浃旬。
老怀不似少时好，对花默默仍循循。
坐看流年如许急，叹息浮生驹过隙。
与花相见忍相负，洗杯一醉樽中碧。
起来索笑巡疏檐，爱渠清绝无中边。
君侯肯为花吐句，麝媒洒落生云烟。
花开开谢莫深问，物有荣枯付天命。
闻道陇头天正寒，驿使不来无远信。
可怜桃李品格低，谁似玉肌蒙缟衣。
为花着语只如此，更请健笔无停飞。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。